बींसवी सदी के प्रथम दशक में उत्तर भारत में, विशेषकर हिन्दी भाषी प्रदेशों में सांस्कृतिक चेतना को जागृत करने का श्रेय यदि किसी एक व्यक्ति को दिया जा सकता है तो मैथिलीशरण गुप्त को ही जाता है। हिन्दी भाषी प्रांतों में चौथी पाँचवी से लेकर महाविद्यालयीन और विश्वविद्यालयीन पाठ्यक्रमों तक विगत पचास-साठ वर्षों से गुप्त जी अनिवार्य और अनवरत रूप से छाये रहे है। अहिन्दी प्रान्तों में भी हिन्दी का परिचय करने के लिए सर्वोत्तम सुबोध सूत्र उन्हीं को माना जाता रहा है।19 ‘गुप्त जी साहित्य से अधिक अपने समय की उपज थे। इसलिए स्वयं वह और उनका युग अपने समय में इस दृष्टि से भी प्रासंगिक था।....जो अपने युग में अप्रासंगिक है, किसी अन्य युग में उसकी प्रासंगिकता का कोई अर्थ नहीं होता। किसी भी युग में वही कवि प्रासंगिक होता है जो अपने युग में अप्रासंगिक न रहा हो। मैथिलीशरण गुप्त भी आधुनिक युग के ऐसे ही प्रासंगिक रचनाकार है20 और ‘भारत-भारती’ को तो आधुनिक युग की गीता का नाम दिया गया है।